Η “Διπλωματική Λέσχη Σκοπίων”, o όμιλος που απαρτίζεται από πρώην αλλά και από ενεργούς διπλωμάτες της ΠΓΔΜ και έχει ως στόχο “την προαγωγή της επαγγελματικής και κοινωνικής ζωής των διπλωματών στα Σκόπια”, πρότεινε τη μετονομασία του αεροδρομίου των Σκοπίων από Μέγας Αλέξανδρος σε Κίρο Γκλιγκόροφ.

Σύμφωνα με πληροφορίες, από τη γειτονική χώρα, η ιδέα αυτή φαίνεται να γίνεται αποδεκτή από τον πρωθυπουργό Ζόραν Ζάεφ ο οποίος δήλωσε, παρά τις αντιρρήσεις του κόμματος της αξιωματικής αντιπολίτευσης VMRO-DPMNE, πως: “Εκ πρώτης άποψης μου αρέσει αυτή η ιδέα. Όμως εγώ είμαι μόνο ένας από τους πολίτες της χώρας. Θέλω να ακούσω προσεκτικά τους πολίτες. Ας ξεκινήσει μία συζήτηση και εμείς θα ακούσουμε τι θα πουν οι πολίτες”. Το VMRO-DPMNE του πρώην πρωθυπουργού της χώρας Νίκολα Γκρούεφσκι τάχθηκε κατά της μετονομασίας του αεροδρομίου των Σκοπίων και σημείωσε πως “όταν επανέλθει στην εξουσία θα ακυρώσει τις μετονομασίες και θα επαναφέρει ότι γκρεμίσει ο Ζάεφ και η κυβέρνησή του”.

Η “Διπλωματική Λέσχη Σκοπίων”, σε σχετική ανακοίνωσή της επισημαίνει ακόμη ότι “η μετονομασία του αεροδρομίου των Σκοπίων σε Κίρο Γκλιγκόροφ θα απεικονίζει με τον πλέον αξιοπρεπή τρόπο, την εκτίμηση για τον σημαντικό ρόλο που διαδραμάτισε ο πρώην πρόεδρος της χώρας στη διαδικασία της ίδρυσης του σύγχρονου κράτους της ΠΓΔΜ”.

Σημειώνεται, τέλος, πως το αεροδρόμιο των Σκοπίων μετονομάστηκε τον Δεκέμβριο του 2016 από την τότε κυβέρνηση του Νίκολα Γκρούεφσκι σε αεροδρόμιο Μέγας Αλέξανδρος, από αεροδρόμιο Πέτροβετς.